Memorandum o porozumení medzi Ministerstvom školstva, vedy, výskumu 
a športu Slovenskej republiky a Britskou radou Slovensko
na roky 2016 - 2021

Ministerstvo školstva, vedy, výskumu a športu Slovenskej republiky 
Stromová 1, 813 30 Bratislava
v zastúpení: Peter Plavčan, minister
(ďalej len „ministerstvo“) 
a 
Britská rada Slovensko
Panská 17, 811 01 Bratislava
v zastúpení: Alastair Bassett, riaditeľ
(ďalej len “rada“)

(ďalej spolu ako „strany“)

s cieľom podporiť rozvoj vzdelávania a výučby anglického jazyka v Slovenskej republike a za účelom obojstranného prospechu sa rozhodli nasledovne:

Článok I.

Rozvoj výučby anglického jazyka

Rada bude realizovať projekty smerujúce k rozvoju výučby anglického jazyka v základných školách, stredných školách a vysokých školách so sídlom na území Slovenskej republiky  a vo vzdelávacích inštitúciách ďalšieho vzdelávania, ako aj v organizáciách, zaoberajúcich sa výučbou anglického jazyka vrátane: 

a) koordinácie a poskytovania spoločne riadených projektov výučby anglického jazyka (English Language Teaching projects / ELT); 
b) spolupráce so slovenskými partnermi pri organizovaní workshopov a seminárov pre osoby zabezpečujúce výučbu anglického jazyka na základných školách;
v stredných školách, na vysokých školách a v rámci ďalšieho vzdelávania;
c) propagácie a podpory organizácií zaoberajúcich sa výučbou anglického jazyka;
d) poskytovania informácií na podporu činností podľa písmen a) až c).

Článok II.

Vzdelávanie

Rada v spolupráci s ministerstvom bude realizovať vzdelávacie projekty zamerané na  zlepšenie kvality a inovácií, najmä: 
a) projekty pre vytváranie obojstranne prospešných partnerstiev medzi školami a školskými systémami v Slovenskej republike a v Spojenom kráľovstve, zamerané na rozvoj inkluzívneho vzdelávania v školách;
b) v oblasti vysokoškolského a celoživotného vzdelávania, regionálneho vzdelávania a výučby;
c) v oblasti vedy a výskumu;
d) poskytovanie informácií na podporu činností podľa písmen a) až c).

Článok III.

Financovanie

Strany si v prípade potreby v osobitných zmluvách upravia financovanie projektov spolupráce zahrnutých v tomto memorande. Každá strana znáša sama všetky poplatky a výdavky, ktoré jej vzniknú v súvislosti s týmto memorandom. 

Článok IV.

 Zodpovedné osoby 

(1)  Rada zabezpečí výučbu anglického jazyka prostredníctvom svojho centra výučby v Bratislave. Túto výučbu budú zabezpečovať kvalifikovaní zamestnanci rady, ktorých materinským jazykom je anglický jazyk. 

(2) Rada zabezpečí podporu jazykového vzdelávania učiteľov a hodnotenie projektov týkajúcich sa tejto oblasti prostredníctvom svojich krátkodobých poradcov.

Článok V.

Výmena informácií

(1) Strany sa budú pravidelne navzájom informovať o všetkých dôležitých aktivitách 
v oblasti vzdelávania. 

(2) Ministerstvo bude informovať Radu o rozvoji v oblasti vzdelávania a odbornej prípravy a o programoch a aktivitách, ktoré by mohli zvýšiť schopnosť rady podporovať činnosť ministerstva v rozsahu predmetu tohto memoranda. 

Článok VI.

Spoločné ustanovenia

(1) Toto memorandum nadobúda účinnosť dňom podpisu. 
(2) Toto memorandum sa uzatvára na dobu určitú do 31. decembra 2021.
(3) Toto memorandum je možné meniť a dopĺňať len na základe vzájomnej dohody oboch strán formou písomných dodatkov.
(4) Toto memorandum nezakladá žiadne právne záväzky medzi stranami.
(5) Toto memorandum je podpísané v dvoch vyhotoveniach v slovenskom jazyku a v dvoch vyhotoveniach v anglickom jazyku, pričom obe znenia majú rovnakú platnosť.

V Bratislave, dňa 31. októbra 2016. 

Za Ministerstvo školstva, vedy, výskumu 		     Za Britskú radu Slovensko
a športu Slovenskej republiky 
Peter Plavčan, v.r.		Alastair Bassett, v.r.